Merike Kurisoo loeng-näitusetuur “Printsessid ja pühakud”
Pühakute maailmas on eriline koht märterneitsitel. Nad on imekaunid neiud, kes tõusevad esile oma vooruslikkuse, julguse ja õigete valikutega. Muinasjutud printsessidest lõpevad alati õnnelikult, kuid jutustused märterneitside elust on täis kannatusi, raskusi ning igavesele elule viivat märtrisurma. Pühakulegendid nagu ka muinasjutud olid õpetuseks ja eeskujuks, üheks võimalikuks teeviidaks elus.
Loengu ja näitusetuuri keskmes on Iiri printsess Dymphna, kelle elule on pühendatud näituse „Meeletu Dymphna järele“ fookuses olev hiliskeskaegne altariretaabel. Tema kõrval vaatame teisi tuntud märterneitsisid Niguliste muuseumi kunstiteostel – Alexandria Katariinat, Barbarat, Apolloniat ja Dorothead.
Sissepääs muuseumipiletiga.